Hier is net goeie nuus. Eers gaan ek bietjie pronk en dan kom daar ‘n wonderlike resep. As dit die eerste keer is wat jy die nuusbrief kry, ek stuur gewoonlik op Vrydagoggende uit, net reg vir die naweek, maar my ritme is bietjie betjoins, oor ek in Johannesburg was.
Ek hou nie van kompetisies nie, want ek doen altyd my bes. Kom die uitslae en die dice val verkeerd en iemand anders wen, voel mens mislik. Jy kan self ‘n wrok of twee hê, soos “wat weet hulle miskien?” en as jy vir die Stormers skree soos ek, “die ref was skelm”.
Ek het gedink aan die jongmense wat saam met my hierdie wonderlike reeks geskep het, wat ‘n plesier was dit nie. Ek het gedink aan die deelnemers wat hulle kombuise en hulle harte vir ons en vir die kykers oopmaak het. Die koffie wat hulle voorgesit het, die beskuit, die vragte kos op die tafel, al die geskenke wat hulle in die bagasiebak gelaai het.
Ek het mos gesê daar is net goeie nuus. Ek wil nie dinge vooruit loop nie, maar almal moet net asseblief positief in daai rigting dink en later in die jaar gee ek vir julle baie goeie nuus. Slyp solank julle messe.
Wanneer laas het jy skaapstertjies geëet? Ek praat nou nie van daai dun stertjies van lammers nie, maar die dik sterte van ‘n uitgegroeide skaap. Mens kry dit in pakkies te koop, die ergste vet afgesny. Daar is net een happie vleis van ‘n skaap wat naby die lekkerte van skaapstertjies kom, en dit is die stukkie vleis agter die oor, brosserig en vetterig.
Skaapstertjies kan gekook en dan oor die kole gebraai word. Sout oor, dis al en jy sal jouself blinkbek vervreet.
Nou kom jou groente by. So twee hande vol groenboontjies, 4 groot wortels, opgekap, 4 groot aartappels, in kwarte gesny. Laat prut tot alles mooi sag is. As jy wil, kan jy ekstra vleis in die pot sit, daar is nie baie vleis aan skaapstertjies nie.
Nou het ek myself skoon kwylbek geskryf. Ek koop altyd my skaapstertjies by Affie Plaas op Robertson, daar is mense wat vir my sê hulle koop die slaghuis leeg op Colesberg. Waar kry jy jou skaapstertjies? En hoekom het ‘n skaap net een stert?
Stuur die nuusbrief aan vir jou pêlle, sodat hulle self kan inteken op www.dinevanzyl.co.za – dis ook waar jy getekende boeke kan bestel.